1 Bakorinthe 15 | Bibele e Inthaneteng | Phetolelo ea Lefatše le Lecha
15 Barab’eso, joale ke le tsebisa litaba tse molemo+ tseo ke ileng ka le bolella tsona,+ tseo hape le ileng la li amohela, tseo hape le emeng ho tsona,+ 2 tseo hape le ntseng le pholosoa+ ka tsona, ka puo eo ke ileng ka le bolella litaba tse molemo ka eona, haeba le li tšoere ka tieo, ntle le haeba, ka sebele, le ile la ba balumeli ntle ho morero.+ 3 Etsoe ke ile ka le neha, har’a lintho tsa pele, seo le ’na ke ileng ka se amohela,+ hore Kreste o ile a shoela libe tsa rōna ho ea ka Mangolo;+ 4 le hore o ile a patoa,+ e, hore o tsositsoe+ ka letsatsi la boraro+ ho ea ka Mangolo;+ 5 le hore o ile a bonahala ho Kefase,+ ea ntan’o ba ho ba leshome le metso e ’meli.+ 6 Ka mor’a moo a bonahala ho barab’abo rōna ba ka holimo ho makholo a mahlano ka nako e le ’ngoe, bao boholo ba bona ba setseng ho fihlela joale,+ empa ba bang ba robetse lefung. 7 Ka mor’a moo a bonahala ho Jakobo,+ ea ntan’o ba ho baapostola+ bohle; 8 empa qetellong ho bohle a bonahala le ho ’na+ joalokaha eka ke ho ea hlahileng pele ho nako. 9 Etsoe ke e monyenyane+ ho baapostola, ’me ha ke tšoanelehe ho bitsoa moapostola, hobane ke ile ka hlorisa+ phutheho ea Molimo. 10 Empa ke seo ke leng sona ka mosa o sa tšoanelang oa Molimo.+ Mosa o sa tšoanelang oa hae o neng o lebile ho ’na ha ea ka ea e-ba lefeela,+ empa ke ile ka sebetsa ho ba feta kaofela,+ leha ho le joalo hase ’na empa ke mosa o sa tšoanelang oa Molimo o nang le ’na.+ 11 Leha ho le joalo, ebang ke ’na kapa bona, re bolela tjena ’me le lumetse+ tjena. 12 Joale haeba Kreste o ntse a boleloa hore o tsositsoe bafung,+ ho tla joang hore ba bang har’a lōna ba re ha ho na tsoho ea bafu?+ 13 Ka sebele, haeba ha ho na tsoho ea bafu, le Kreste ha aa tsosoa.+ 14 Empa haeba Kreste ha aa tsosoa, ka sebele boboleli ba rōna ke lefeela, le tumelo ea rōna ke lefeela.+ 15 Ho feta moo, hape re fumanoa re le lipaki tsa bohata tsa Molimo,+ hobane re pakile+ khahlanong le Molimo hore o ile a tsosa Kreste,+ empa eo a sa kang a mo tsosa haeba ka sebele bafu ba ke ke ba tsosoa.+ 16 Etsoe haeba bafu ba ke ke ba tsosoa, le Kreste ha aa tsosoa. 17 Ho ekelletsa moo, haeba Kreste ha aa tsosoa, tumelo ea lōna ha e na thuso; le sa ntse le le libeng+ tsa lōna. 18 Ha e le hantle, hape, ba ileng ba robala lefung bonngoeng+ le Kreste ba ile ba timela.+ 19 Haeba re tšepile Kreste+ bophelong bona feela, re ba haulang ka ho fetisisa ho batho bohle. 20 Leha ho le joalo, joale Kreste o tsositsoe bafung,+ litholoana tsa pele+ ho ba robetseng lefung.+ 21 Etsoe kaha lefu+ le teng ka motho, tsoho+ ea bafu le eona e teng ka motho. 22 Etsoe feela joalokaha ka Adama bohle ba shoa,+ kahoo hape bohle ba tla phelisoa ka Kreste.+ 23 Empa e mong le e mong boemong ba hae: Kreste ke litholoana tsa pele,+ ka mor’a moo bao e leng ba Kreste nakong ea ho ba teng ha hae.+ 24 Ka mor’a moo, e be bofelo, ha a nehelana ka ’muso ho Molimo le Ntat’ae, ha a entse puso eohle le bolaoli bohle le matla lefeela.+ 25 Kaha o tla busa e le morena ho fihlela Molimo a behile lira tsohle tlas’a maoto+ a hae. 26 E le sera sa ho qetela, lefu le tla etsoa lefeela.+ 27 Etsoe Molimo “o ile a beha lintho tsohle ka tlas’a maoto a hae.”+ Empa ha a re ‘lintho tsohle li behiloe tlaase,’+ ho totobetse hore ke kantle ho ea ileng a beha lintho tsohle tlas’a hae.+ 28 Empa ha lintho tsohle li tla be li behiloe tlas’a hae,+ joale Mora le eena o tla ipeha tlas’a Ea+ ileng a beha lintho tsohle tlas’a hae, e le hore Molimo e ka ba lintho tsohle ho e mong le e mong.+ 29 Ho seng joalo, ba tla etsa’ng ba ntseng ba kolobetsoa ka morero oa ho ba ba shoeleng?+ Haeba bafu ba ke ke ba tsosoa ho hang,+ ke hobane’ng ha le bona ba ntse ba kolobetsoa+ ka morero oa ho ba ba joalo? 30 Ke hobane’ng ha le rōna re le kotsing ka hora e ’ngoe le e ’ngoe?+ 31 Letsatsi le leng le le leng ke talimana le lefu.+ Hona ke ho bolela ka tieo ka thabo e khaphatsehang+ ka lōna, barab’eso, eo ke nang le eona ho Kreste Jesu Morena oa rōna. 32 Haeba, joaloka batho, ke loanne le libata Efese,+ ke ha molemo oa eng ho ’na? Haeba bafu ba ke ke ba tsosoa, “a re jeng ’me re noeng, etsoe hosasane re tla shoa.”+ 33 Le se ke la thetsoa. Litloaelano tse mpe li senya mekhoa e metle.+ 34 Tsohang le hlaphoheloe+ ka tsela e lokileng ’me le se ke la tloaela ho etsa sebe, etsoe ba bang ha ba na tsebo ea Molimo.+ Ke bua ho le susumelletsa ho hlajoa ke lihlong.+ 35 Leha ho le joalo, e mong o tla re: “Bafu ba tla tsosoa joang? E, ba tla ka ’mele oa mofuta ofe?”+ 36 Uena motho ea se nang kahlolo e molemo! Seo u se jalang ha se phelisoe ntle le hore pele se shoe;+ 37 ha e le ka seo u se jalang, ha u jale ’mele o tla hlaha, empa u jala thollo e feela,+ e ka ’na ea e-ba, ea koro kapa leha e le efe ea tse ling kaofela; 38 empa Molimo o e fa ’mele+ feela joalokaha ho mo khahlile,+ ’me e ’ngoe le e ’ngoe ea lipeō o e fa ’mele oa eona. 39 Hase nama eohle eo e leng nama e tšoanang, empa ho na le ea moloko oa batho, ’me ho na le nama e ’ngoe ea likhomo, le nama e ’ngoe ea linonyana, le e ’ngoe ea litlhapi.+ 40 Ho na le ’mele ea leholimo,+ le ’mele+ ea lefatše; empa khanya+ ea ’mele ea leholimo ke mofuta o mong, ’me ea ’mele ea lefatše ke mofuta o fapaneng. 41 Khanya ea letsatsi+ ke mofuta o mong, ’me khanya ea khoeli+ ke o mong, ’me khanya ea linaleli+ ke o mong; ha e le hantle, naleli e fapana le naleli ka khanya. 42 Le tsoho ea bafu+ e joalo. O jaloa o le ho boleng, o tsosoa o le ho se boleng.+ 43 O jaloa o le ho hlompholoheng,+ o tsosoa o le khanyeng.+ O jaloa o le ho fokoleng,+ o tsosoa o le matleng.+ 44 O jaloa e le ’mele oa nama,+ o tsosoa e le ’mele oa moea.+ Haeba ho na le ’mele oa nama, ho boetse ho na le oa moea. 45 Ho bile ho ngoliloe joalo: “Motho oa pele Adama e ile ea e-ba moea o phelang.”+ Adama oa ho qetela ea e-ba moea+ o fanang ka bophelo.+ 46 Leha ho le joalo, sa pele hase sa moea, empa ke sa nama, ka mor’a moo ke sa moea.+ 47 Motho oa pele o tsoa lefatšeng ’me o entsoe ka lerōle;+ motho oa bobeli o tsoa leholimong.+ 48 Kamoo ea entsoeng ka lerōle+ a leng kateng, ba entsoeng ka lerōle le bona ba joalo; kamoo oa leholimo+ a leng kateng, ba leholimo le bona ba joalo.+ 49 Feela joalokaha re jere setšoantšo+ sa ea entsoeng ka lerōle, hape re tla jara setšoantšo+ sa oa leholimo. 50 Leha ho le joalo, ke bolela sena, barab’eso, hore nama le mali li ke ke tsa rua ’muso oa Molimo,+ hape ho bola ho ke ke ha rua ho se bole.+ 51 Bonang! Ke le bolella sephiri se halalelang: Re ke ke ra robala bohle lefung, empa bohle re tla fetoloa,+ 52 ka motsotsoana, ka ho panya ha leihlo, nakong ea terompeta ea ho qetela. Etsoe terompeta+ e tla lla, ’me bafu ba tla tsosoa ba ke ke ba bola, ’me re tla fetoloa. 53 Etsoe sena se ka bolang se tla apara ho se bole,+ ’me sena se shoang+ se tla apara ho se shoe. 54 Empa ha sena se ka bolang se apara ho se bole ’me sena se shoang se apara ho se shoe, joale ho tla etsahala polelo e ngoliloeng: “Lefu+ le metsitsoe ka ho sa feleng.”+ 55 “Lefu, tlhōlo ea hao e hokae? Lefu, motsu oa hao o hokae?”+ 56 Motsu+ o hlahisang lefu ke sebe, empa matla bakeng sa sebe ke Molao.+ 57 Empa ho ke ho lebohuoe Molimo, kaha o re fa tlhōlo ka Morena oa rōna Jesu Kreste!+ 58 Ka lebaka leo, barab’eso ba ratoang, le be ba tiileng,+ ba sa sutheng, kamehla le e-na le ho hongata hoo le ka ho etsang mosebetsing oa Morena,+ le tseba hore mosebetsi oa lōna hase oa lefeela+ mabapi le Morena.